Көк чөп уну

Көк чөп уну — кургатылган чөптөн жасалма жол менен алынуучу витаминбелоктуу тоют. Эгилме көп жылдык беде менен дан-буурчак өсүмдүктөрүнүн аралашмасынан же бир жылдык буурчак, маш буурчак, судан чөбүнөн, ошондой эле кант кызылчасы менен сабиз жалбырагынан даярдалат. Бир га сугат жерден 10—15 т Көк чөп уну алынат. Ал чанактуу өсүмдүктөр тегиз сабактаганда, дан өсүмдүктөрү баш алар алдында чабылат. Сапаттуу даярдалган Көк чөп уну протеинге бай келип, 90—95% аш болумдуу заттан турат. Көк чөп унун даярдоо жолу: чөп чабуу, майдалоо, кургатуу, унга айлантуу, бүртүктөө, идишке (негизинен кагаз кап) салуу. Ун кургак жана караңгы кампада сакталат. Көк чөп уну мамлекеттик стандарт боюнча 5 сортко бөлүнөт. 1-сорттогу 1 кг унда 230 мг, 2сортунда 180 мг, 3-сортунда 150 мг, 4-сортунда 120 мг, 5-сортунда 80 мг каротин болот. Көк чөп уну нда 12—20% протеин, 35% клетчатка бар. Бир кг чөп унунда 0,7—0,8 тоют бирдиги болот. Аны менен малдын бардык түрүн тоюттандырат. Малга буулабай берилет. 
Категория: Өсүмдүктөр
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9